**reţeta zilei**

*Paparuz*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

azi facem dragoste acasă

dragostea dragii mei

se frământă ca pâinea

pasional

adânc

frenetic

cu suflet cât cuprinde

dor din belşug

şi speranţă proaspătă

se acoperă cu inocenţă

te închini spre est

şi aştepţi să dospească

până ajunge pe coapse

pe buze

pe ochi

(niciodată mai mult)

aşezi maiaua astfel pregătită

pe tava inimii

presărată ploaie în prealabil

cu puţină nebunie

înlături inocenţa

şi o pui la foc mic

sau mare

după dorinţă

până când viaţa ţi se umple

de mirosul fericirii

se scoate din cuptor

şi se rupe

în două jumătăţi perfecte

poţi să o mănânci fierbinte

caldă

sau rece

(după apetit)

dar dacă îţi mai rămâne ceva

să n-o iroseşti

e un păcat primordial